Ved

Ved er trevirke, og stammer fra det norrøne ordet viðr. Ved er dødt og hardt cellevev i røtter, stammer og grener, og forekommer i trær, busker og lyng. Ved er ofte opphugget, sanket og brukt til brensel.

For å lage 1 favn ved som er 4 meter lang, 1 meter høy og 60 cm bred, må man ha 1,6 m³ fastkubikk råvirke som kappes med motorsag eller kappsag, og deretter kløyves med øks eller elektrisk/hydraulisk vedkløyver, og ferdig stablet favn blir da 2,4 m³. Fastmasseprosenten på stablet ved er ca. 65 %. 1 favn kappet i 30 cm lengder og pakket i standard vedsekker, gir:
53-55 fulle 40 liter sekker
38-40 fulle 60 liter sekker
30-32 fulle 80 liter sekker

1 storsekk for europall (80x120cm) rommer 1 m³ løs ved.
1 storsekk for Hydropall (105x130cm) rommer 1,5 m³ løs ved.

Treslagenes brennverdi
Mål for tyngden av tørrstoff er densitet (tørrvekt pr volumenhet).
Brennverdien er 5,32 kWh per kg tørrstoff for helt tørr ved (0% fuktighet).
Effektiv brennverdi finner vi ved funksjonen:

Heff = 5,32 – 0,06 · Fr  hvor Heff måles i kWh/kg (kilowatt-timer per kilo).

Fr = Fuktighet i prosent av råvolumvekt, brukes om biobrensel.

F0 = Fuktighet i prosent av tørrvolumvekt, brukes om trelast og byggkonstruksjoner.

F0 = 20 % tilsvarer Fr = 16,7 % 

F0 = 25 % tilsvarer Fr = 20 %

Ved til brensel i husholdningene oppgir fuktighet i F0.

Basisdensitet og brennverdi for treslag og varierende fuktighet

Av godt sommertørket ved har løvtre best brennverdi. I Norden har svensk asal den beste brennverdien av alle lokale tresorter, etterfulgt av bøk, eik, ask, alm, lønn, rogn, og bjørk. Først deretter følger svartor, furu, selje, lind, osp og gran.

Eksempel: Energien i en storsekk med bjørkeved.
En storsekk på europall inneholder 1 lm³ (løs kubikkmeter). Fastmasse med fallende ved i sekken er 50 %.
Det vil si at sekken har 0,5 fm³ (fast kubikkmeter) ved. Basisdensiteten på bjørk er 500 kg/fm³. Fuktigheten Fr = 16,7 %.

Vi får: 0,5 · 500 = 250 kg ved. 

Heff = 250  (5,32 – 0.06 · 16,7) = 1 079 kWh

Kvalitetsgradering

Standard lengder: 20 cm kan rystes i sekk, 30 cm stablet i sekk, 60cm og 300 cm leveres stablet, storsekk 1 m3 og 1,5 m3 løs (ikke stablet).

Kokeved
Kokeved er en type ved som benyttes i vedkomfyrer for å opprettholde en stabil, langvarig varme som er egnet til koking av vann og matvarer. Problemet med forskjellige typer ved er at noen kan skape en temperatur som er veldig høy og kortvarig, mens andre kan skape en for lav varme i forhold til behovet.

Av type er tretypen or spesielt egnet og da kappet i størrelser som er så små og håndterbare at det er enkelt å legge til flere kubber av gangen eller bare en og en, slik at temperaturen og kokingen kan opprettholdes. En egnet størrelse kan være 10 x 20 x 1 cm, alt etter ovnens utforming.

Referanser

Litteratur
Lars Mytting: Hel ved : Alt om hogging, stabling og tørking - og vedfyringens sjel, Kagge Forlag (2011)

Se også
Ildsted
Ovn
Energi i Norge

Skogbruksprodukter
Plantemorfologi
Brensel
Oppvarming
Fornybar energi‎